Moet jy ŉ belastingpraktisyn gebruik of nie? - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Moet jy ŉ belastingpraktisyn gebruik of nie?
Moet jy ŉ belastingpraktisyn gebruik of nie?
Vrydag, September 2nd, 2016
Die Wet op Belastingadministrasie, 28 van 2011 (“WBA”) het sekere administratiewe voorwaardes ingestel wat belastingpraktisyns reguleer.
Ingevolge artikel 240(1) van die WBA moet enige natuurlike persoon wat advies aan ŉ ander persoon bied met betrekking tot die toepassing van ŉ belastingwet of wat ŉ belastingopgawe voltooi of bystand verleen met die voltooiing van ŉ belastingopgawe: (1) by die Suid-Afrikaanse Inkomstediens (“SAID”) registreer as ŉ belastingpraktisyn; en (2) by ŉ erkende beheerliggaam registreer of daaronder val. Professionele persone, soos prokureurs, wat onder die Suid-Afrikaanse Regsvereniging val, kan (en waar van toepassing, moet) derhalwe as belastingpraktisyns registreer.
Artikel 241 van die WBA laat ŉ senior SAID-beampte toe om ŉ klag by ŉ “erkende beheerliggaam” te lê indien ŉ geregistreerde belastingpraktisyn sekere gelyste oortredings pleeg met betrekking tot ŉ belastingbetaler se sake.
Dit is dus die plig van die belastingpraktisyn om advies te voorsien op ŉ wyse wat nie erg nalatig is of gegee word met ŉ bedoeling om ŉ belastingbetaler te help om ŉ verpligting te vermy of ten onregte uit te stel wat op die belastingbetaler geplaas is nie. Belastingbetalers kan derhalwe met redelike gerustheid op advies staatmaak wat deur ŉ belastingpraktisyn voorsien word.
Die plig wat op ŉ belastingpraktisyn geplaas word, hou ook ŉ bykomende voordeel in. Waar ŉ belastingbetaler sy belastingsake bedryf en gebaseer het op ŉ opinie verkry van ŉ geregistreerde belastingpraktisyn, moet die SAID, ingevolge artikel 223(3)(b) van die WBA, ŉ boete kanselleer wat op ŉ belastingbetaler gehef is vir ŉ geval waar daar ŉ substansiële onderskatting was. Die opinie moet gegrond wees op ŉ volle openbaarmaking van die feite en dit moet bevestig dat die belastingbetaler se posisie meer waarskynlik bekragtig sal word as die saak in die hof sou draai.
Daar is ŉ verder voordeel waar die belastingadvies verskaf word deur ŉ belastingpraktisyn wat ook ŉ prokureur is, aangesien regsadviesprivilegie in die meeste gevalle van toepassing sal wees. In hierdie verband is kommunikasies met regsadviseurs, wat in ŉ professionele hoedanigheid optree en welke kommunikasies geskied met die doel om regsadvies te bekom, beskerm en hoef nie aan die SAID openbaar gemaak te word nie. In wese sluit hierdie privilegie alle kommunikasies in wat direk verband hou met die soeke na of gee van die advies.
Ten slotte is daar ooglopende voordele vir ŉ belastingbetaler wat die dienste van ŉ geregistreerde belastingbetaler inwin en daarop staatmaak. Dit moet egter in gedagte gehou word dat ŉ belastingbetaler uiteindelik verantwoordelik is vir sy of haar eie belastingsake en nie carte blanche het om sonder voorbehoud op advies van ŉ belastingpraktisyn staat te maak nie.